Vita ya wenyewe kwa wenyewe nchini Burundi ni vita iliyodumu katika kipindi cha miaka 1993 -2005. Vita hii ni matokeo ya mgogoro kati ya makabila makuu mawili yaliyomo nchini humo. Makabila hayo ni Wahutu na Watutsi. Mgogoro huo ulianza baada ya uchaguzi wa vyama vingi tangu nchi hiyo ipate uhuru wake kutoka kwa Wabelgiji mwaka 1962, vita hiyo ilimalizika baada ya kuapishwa Pierre Nkurunziza mwezi Agosti 2005. Inakadiriwa idadi ya watu waliokufa katika vita hiyo ni laki tatu (300,000) Kabla ya kutawaliwa na wakoloni, Burundi ilikuwa inatawaliwa na wafalme ya Kitutsi, sawa na majirani zao Rwanda. Kwanza Ujerumani na baadaye Ubelgiji, watawala wa kikoloni, waliona ni rahisi kutawala kupitia mfumo wa kiutawala uliokuwepo ili kuendeleza utawala wa Watutsi wachache dhidi ya kabila la Wahutu walio wengi. Kwa ujumla Wabelgiji walitambua tofauti za kikabila zilizopo Burundi na Rwanda kwa mitazamo ifuatayo: Watwa ambao ni wafupi, Wahutu ambao walikuwa na kimo cha kati na Watutsi walikuwa ni warefu kupita wengine. Wale watu wote ambao walimiliki ng'ombe zaidi ya kumi walitambulika kama Watutsi. Burundi ilipata uhuru wake mwaka 1962, kwa kujitoa katika shirikisho la kikoloni na Rwanda. Mwanzoni nchi huru hiyo ilitunza utawala wa kifalme.